Die Peter-jasie Patriot - Nommer 2
Hallo almal! Hier is nommer twee!
Die doel van die nuusbrief is om Afrikaans op die net te kry en hopelik leesgenot vir die lesers hiervan, ook om soveel moontlik intekenare te kry. My Engelse nuusbrief het al amper 700 intekenare, so dié een het nog heelwat om te gaan! Stuur maar die uit aan jou vriendekring wat mag belangstel on in te teken, hoe meer siele hoe meer vreugde!
Minette Brink, verbonde aan die Republikein, die enigste Afrikaanse dagblad in Namibië, is een van my gunsteling skryfsters. Sy het so 'n natuurlike skryfstylen skryf oor alledaagse goeters. Ek het al 'n paar van haar artikels op my webwerf, maar dié een is nuut:
Syfers is vir die Einsteins en bankklerke
DAAR heers 'n 'pinominale' verwarring in hierdie klein breintjie. Laat ek verduidelik.
Maandagoggend. Die bankmeisie bel. Geluk, sê sy. Jy het 'n tjekrekening by ons geëerde instansie gewen. Mooi so, juig ek en jaag stad toe.
Daar aangekom, word die boekie met groot 'pomp and ceremony' oorhandig. Kamera's flits en ek gee met 'n skalkse glimlag die royal wave. Die geheime papiertjie word oopgeskeur om die PIN-nommer van die ATM-kaart te ontbloot. My wange plof op die vloer. Dis 'n laaang nommer.
Haai, probeer ek keer, ek kan mos die nommer verander as ek wil?
Bankmeisie frons woes. O,nee, jy sal vat wat jy kry. En jy beter daai ou nommertjie memoriseer, want die papiertjie gaan binne twee minute self-destruct. Vir 'n wyle gluur ons vir mekaar. Sy, die syferkenner, die PIN-propagandis, die vyand in nommers. Ek, die weerlose, die linkerlob-lobbyist. Ek gee in.
Anders as met woorde, kon ek nog nooit die kreatiwiteit of die skoonheid van syfers raaksien nie. Behalwe as iemand vir my geld gooi.
Ek ry brom-brom terug werk toe terwyl ek 'n rympie van die gehate PIN probeer maak. Iets soos die kleintydse "een klein mannetjie, een met 'n boep, drie klein mannetjies, is die polisie se roep." Dit wil nie werk nie. Dan die ou metode: probeer 'n sommetjie maak. Uhh, twee maal my geboortedag is vier en veertig minus my huisnommer gedeel deur nege gee 15 plus…ek gee op.
Dieselfde aand besluit ek om in my dommigheid, 'n rekening by die videowinkel te open. Terwyl my kinders die rakke op hulleself omkeer, vul ek gou die vormpie in. Dan die skok. Kies gou vir jou 'n PIN, borrel die chirpy een agter die toonbank. Vier karakters, asseblief. My oë trek skrewe soos 'n mislukte face-lift. Nee, grom ek, ek kan nie. Kies jy sommer vir my een. Asseblief, gryns ek onheilspellend. Sy skryf dit bewerig vir my neer. Ek trek my gekneusde kinders onder die rakke uit en vlug.
Tot laat in die nag sit ek en swot. Probeer ek nommers memoriseer. My kop is seer en my oë bloei toe ek uiteindelik gaan slaap. But no rest for the wicked.
Reuse nommer nege's met tande jaag my rond en hoe meer ek al stotterend probeer verduidelik dat syfers eintlik my kos is, hoe langer word die tande. En my neus.
Die volgende oggend blaas my selfoon skrouend sy laaste asem uit. Ek het die "grace-period" oorskrei. Dit beteken 'n nuwe starter pack met, surprise, surprise , 'n heel nuwe selnommer. Dis oorlog tussen my en die netwerk.
Hoekom kan julle 'n mens nie waarsku nie, wil ek weet? Weet julle hoeveel admin julle my nou veroorsaak? Solly, sê die netwerk, jy sal vat wat jy kry. Maar weet jy wat gaan jy saam met jou nuwe nommer kry? Beulblasers verskyn voor my geestesoog. Nee, jil ek opgewonde. Vertel my, vertel my! Maar in plaas van 'n trip Bali toe, is dit (die beule blaas):TWEE nuwe PIN-nommers EN TWEE NUWE PUK-NOMMERS! Ek val bewusteloos neer.
Toe ek bykom, hang my kollega oor my. O, sê sy verveeld, jy's weer by. Die bank het gebel. Daar's 'n probleem met jou kaart.
Jy moet 'n nuwe PIN-nommer kry.
'n Langerige een, maar dit klink nogal bekend! Lekker lees!
Die sprinkaan en die mier het in dieselfde veld gewoon. Gedurende die somer het die mier dag en nag gewerk om voorraad vir die winter op te gaar en om sy huis voor te berei om hom warm te hou gedurende die koue winter maande. Intussen sing en spring die sprinkaan, eet al die gras
wat hy nodig het en teel aan.
Ek het alreeds 'n omvattende versameling Tradisionele resepte op die Engelse gedeelte van my webwerf so ek wil nie graag herhaal nie, so nou is dit alweer 'n soektog na resepte wat ek nog nie het nie. Ek dink dié een is nogal iets besonders:
Kom verkeer gesellig saam met ander Boeremusiekliefhebbers op die Net. Kalie en Wia het 'n Yahoo Groep begin, gaan klik hier vir meer besonderhede en sluit dan aan by die Hoor-nou-net groep!
Daar's 'n groot Boeremusiek dag op die 11de Oktober by die Rooihuiskraal Feesterrein. Top gehalte musiek van vroeg tot laat!
Kontak Kalie de Jager op 0721464451 vir meer inligting.
Ek is tans besig met 'n twee week "eet-kos-wat-vet-verbrand" diëet, Het Maandag begin en het sover nog nie gekierang nie, rêrig! Ek moet al die goeters eet wat ek nie normaalweg sou eet nie, soos brokkoli, rou aspersies (ek eet nie eers gaar aspersies nie!), selery. Dit gaan maar moeilik! Maar, nou ja, ek is so 'n bietjie oorgewig ek die Kers seisoen lê voor! Saterdag gaan ek Boeremusiekdag toe by Rooihuiskraal en ek kan nie eers van daardie boereworsrolle eet nie!! En wat erger is is dat NIKS so lekker ruik soos braaiende boerewors nie. Ek gaan sleg afjtop! My vraag is, waarom moet kos wat sogenaamd "goed" is vir jou asook dieetkos so "yucky" smaak? As julle 'n probleem het met "yucky" gee dan vir my 'n ordentlike Afrikaanse woord!
Ado is ons 8 maand oue Bouvie brak. Hy het toe sy somer haarsny gekry, was so soet soos stroop, het seker geweet dat dit goed is vir hom. Is nou weer helfte die grootte wat hy was!